શહેરના વોર્ડ નં.૬માં પ્રાથમિક સુવિધાઓનો સદંતર અભાવ વર્તાઇ રહ્યો છે. આ બાબતે વારંવાર રજૂઆતો કરવામાં આવી હોવા છતા કોઇ કાર્યવાહી કરાતી ન હતી. જેથી આ બાબતે પાલિકાના ભાજપના સભ્યો જ ભાજપની સત્તા સામે ઉપવાસ આંદોલન પર ઉતર્યા હતા. જેથી ઉચ્ચ અધિકારીઓ અને સાંસદ સહિત ધારાસભ્યો પણ તેઓની મુલાકાતે આવ્યા હતા. સાથે સાથે તેઓના આ ઉપવાસ આંદોલનને જનસમર્થન પણ મળ્યું હતું. પ્રાંત અધિકારીએ પણ જાત તપાસ કરીને અરજદારની રજૂઆત વ્યાજબી લાગી હતી. જેથી આ સમસ્યાનો ઉકેલ લાવવા માટેની ટકોર પાલિકા ચીફ ઓફિસરને કરી હતી. જેથી પાલિકાના ચીફ ઓફિસર આકાશ પટેલે ઉપવાસ પર બેઠેલા પાલિકાના સભ્યની મુલાકાત લીધી હતી. તેમજ વોર્ડની સમસ્યાઓનો ઉકેલ લાવવામાં આવશે તેવી લેખિતમાં બાહેંધરી આપી હતી. તેમજ ઉપવાસ પર બેઠેલા ઉપવાસીને પારણા કરાવ્યા હતા.